**Иванова Альбина Семеновна,**

Бүлүү улууһун 1 Күүлэт орто оскуолатын

саха тылын уонна литературатын учуутала

**А.Е Кулаковскай айымньылара уонна ыччат сиэрэ**

Саха норуотун киэн туттуута, айар тыл аҕата, бастакы учуонай[[1]](#footnote-2) А.Е. Кулаковскай-Өксөкүлээх Өлөксөй олоҕо уонна айар үлэтэ ханнык баҕарар кэмҥэ улахан суолталаах. 100 сыллааҕыта суруллубут «Саха интеллигенциятыгар суруга» саха норуотун кэскилин түстээбитэ диэххэ сөп. Оттон саха төрүт үгэстэрин, олорон кэлбит историятын, сиэрин-туомун фольклорист быһыытынан эрэ буолбакка, бөлүһүөк-суруйааччы быһыытынан А.Е. Кулаковскай айымньыларыгар, научнай үлэлэригэр көрөбүт.

Суруйааччы айымньылар уонна ыччат сиэрэ ыкса сибээстэрин бэлиэтиир сыалтан бу үлэ сурулунна. Сорукпунан А.Е. Кулаковскай литературнай нэһилиэстибэтэ, оскуолаҕа үөрэтиллэр айымньылара саха ыччатын үтүө сиэргэ иитиигэ, үөрэнээччилэри чинчийэр үлэҕэ көҕүлээһиҥҥэ суруйааччы айар үлэтин суолтатын бэлиэтээһин, А.Е. Кулаковскай ыччат проблемаларыгар суруйбут айымньылара, олоҕо билиҥҥи ыччакка быһаччы сыһыаннааҕын билинии буолаллар.

Саха литературатын төрүттээччи, айар тыл аҕата, уһулуччулаах поэт А.Е. Кулаковскай-Өксөкүлээх Өлөксөй араас кэмнэргэ айбыт, улахан да, дьоҕус да айымньылара ханнык баҕарар көлүөнэ ыччакка улахан сабыдыаллаахтар, суолталаахтар: «Оттоку олук алгыһа», «Кыраһыабай кыыс», «Куорат кыргыттара»[[2]](#footnote-3). Ол курдук, кини ыччат проблематыгар айымньыларыттан биирдэстэринэн «Оттоку олук алгыһа» буолар. Бу айымньыга саха ыччатын кэскилин өтө көрөн суруйуутун ыччат барҕарыытын тутулун курдук көрүөххэ сөп. Ол курдук, саха ыччатын барҕарыыта 7 сиэртэн турар: 1. Ыччат ханнык баҕарар киhини кытта тэҥ буолуохтааҕа этиллэр. 2. Манна үөрэхтээх буолуу суруллубут. 3. Көҥүл, билиилээх, кырдьыкка талаhар ыччат дьиэ-уот тэринэргэ, оҕо төрөтөргө тустаах хаачыстыбаларыгар болҕомто ууруллар. 4. Бу сиэр ыччат баай-дуол өттүнэн тирэхтээх буолуутун ыйар. 5. Саха норуота үйэлэр тухары уларыппакка илдьэ кэлбит сиэринэн төрөөбүт норуот туhугар кыhаныы буолара этиллэр. 6. Саха ыччата аhыныгас, көмүскэс буоллаҕына эрэ төрөөбүт норуотугар суон дурда, халыҥ хахха буолуон сөп диэн этиллэр. 7. Хас биирдии киhи олорбут олоҕо үтүө аат буолан, салгыы көлүөнэттэн көлүөнэҕэ тиэрдиллэр.

«Сиэр» диэн тыл суолтатын ылан көрөр эбит буоллахха, «дьон туохха эмэ тутуhар майгылара эбэтэр үгэс оҥостубут үөрүйэхтэрэ»[[3]](#footnote-4) эбит. «Оттоку олук алгыһыгар» этиллибит сиэрдэргэ тохтоон аастахха, ханнык баҕарар көлүөнэ ыччатын барҕатын көрөбүт.

Ол курдук 1-кы сиэргэ ыччат ханнык баҕарар киhини кытта тэҥ буолуохтааҕа этиллэр. Бэйэтин кытта норуотун үрдэтэр, ол иhин норуотугар бас-көс буоларга кини көҥүлгэ талаhыыта үрдүөхтээх эбит:

Ньуучча ньургунун кытта

Туруулаһар доҕор буол,

Саха талыытын кытта

Самдайдаһар атас буол. (с. 241)[[4]](#footnote-5)

2-с сиэр: Манна үөрэхтээх буолуу суруллубут. Биhиги айылҕабыт усулуобуйата уонна олорор эйгэбит охсон, сайдыылаах омуктартан хаалсыбат курдук үөрэҕи ылыныыга дьулуhуохтаах. Ону таhынан, билиини араастык туhанан, олох сайдыытын кытта тэҥҥэ хаамыахтаах:

Үрдүк үөрэхтээхтэри кытта

Өйөнсөн үөскээ,

Бэрт мэйиилээхтэри кытта

Тэҥнэһэн сэргэстэс. (с. 241)

3-с сиэр: Көҥүл, билиилээх, кырдьыкка талаhар ыччат дьиэ-уот тэринэргэ, оҕо төрөтөргө тустаах хаачыстыбаларыгар болҕомто ууруллар. Ол туhугар кинилэр өй-билии, эт-сиин, олох-дьаhах өттүнэн бигэ туруктаах буолуохтаахтара ыйыллар: «албастаах санаалаах», «киэҥ толкуйдаах», «Татаар тыллаахха» атаҕастаппат, бэйэтин аатын, омугун кэскилин үрдүктүк тутарга дьулуһуу.

4-с сиэр. Бу сиэр ыччат баай-дуол өттүнэн тирэхтээх буолуутун ыйар. Ол курдук саха ыччата «сыһыы-сыһыы муҥунан сыспай сиэллээҕи», ынаҕы ииттэҕинэ, булдунан дьарыктаннаҕына эрэ туруктаах буолуоҕун этэр. Бу сиэргэ өссө А.Е. Кулаковскай «Саха интеллигенциятыгар суругар» төрүт үгэстэри сайыннарарга бэйэтин көрүүлэрин суруйбута.[[5]](#footnote-6) Кырдьыга даҕаны, билигин тыа сиригэр саха норуота кэтэх хаһаайыстыбатын сайыннардаҕына, инники олоҕо кэскиллээх буолуоҕа диэн Өксөкүлээх өтө көрбүт эбит.

5-с сиэр. Саха норуота үйэлэр тухары уларыппакка илдьэ кэлбит сиэринэн төрөөбүт норуот туhугар кыhаныы буолара этиллэр. А.Е. Кулаковскай олоҕо бэйэтэ норуот туһугар олоруу холобура буолар. Бу хоһооҥҥо этиллэринии, «уобалас тухары ордук санатар улахан суолталанан», норуотун салайан, сөптөөх суолунан сирдээн илдьэргэ саха ыччата дьулуһуохтаах.

6-с сиэр. Саха ыччата аhыныгас, көмүскэс буоллаҕына эрэ төрөөбүт норуотугар суон дурда, халыҥ хахха буолуон сөп диэн этиллэр:

Тоҕус улууһу тоторор

Кумалааннарын дурдата,

Аҕыс улууһу аһатар

Араҥнарын аҕата,

Сэттэ улууһу иитэр

Ириньньэхтэрин ийэтэ буол! (с. 242-243)

7-с сиэр. Хас биирдии киhи олорбут олоҕо үтүө аат буолан, салгыы көлүөнэттэн көлүөнэҕэ тиэрдиллэр. Эдэр көлүөнэ дьон үтүө аатын харыстыахтаах, бэйэтэ үрдүк үтүө аата үйэтитиллэрин туhугар кыhаллыахтаах.

Маны таһынан, саха омук кэскилэ кыыстан, дьахтартан тутулуктааҕа «Кыраһыабай кыыс», «Куорат кыргыттара» айымньыларга этиллэр. Саха кыыһын кэрэтинэн норуот кэрэҕэ талаһыытын, сырдык, ыраас ыралааҕын бэйэтин эрэ көрүүтүн буолбакка, оччотооҕу саха киһитин идеалын бэлиэтиир. Оттон билиҥҥи кэмҥэ кыраһыабай кыыс диэн өйдөбүлү аныгы ыччат хайдах быһаарарын саха литературатын уруоктарыгар элбэхтик ырытыллар. Онтон «Куорат кыргыттара» хоһооҥҥо саха революция иннинээҕи олоҕун арылхайдык көрдөрөн, күннээҕинэн олоруу, олоххо буолары толкуйа суох батыһыы сайдыы суолугар сирдээбэтин туһунан суруйар.

А.Е. Кулаковскай айымньыларын нөҥүө үөрэнээччилэри чинчийэр үлэҕэ көҕүлүөххэ сөп. Ол курдук, уруокка эрэ ырытыллар айымньыларынан буолбакка, араас өрүттээх үлэлэри сорудахтыыбын: рефераттар, иһитиннэриилэр, бырайыактар. 10 кылаас үөрэнээччитэ Николаева Маша (2009 с.) «Оттоку олук алгыһынан» билиҥҥи саха ыччатын барҕатын кэпсиир бырайыак оҥорбута. Манна А.Е. Кулаковскай айымньытын уонна этнопедагог К.С. Чиряев үлэлэригэр тирэҕирбитэ. 11 кылаас үөрэнээччилэрэ Софронова Жанна уонна Тутукарова Рита (2011 с.) «Кыыс – кэрэни түстээччи» диэн саха кыыһын барҕатын көрдөрөр бырайыак оҥорбуттара. Манна саха кыыһын идеалын Өксөкүлээх саҕанааҕы саха уонна билиҥҥи саха харахтарынан көрүү оҥоһуллубута. Маны таһынан «Саха интеллигенциятыгар суругунан» Тутукаров Алеша (8 кылаас, 2012 с.) «Саха төрүт үгэһин үйэтитии – ытык иэспит» диэн балыктааһыҥҥа сыһыаннаах ыйынньык оҥорбута. Ыйынньык сүрүн тосхоло – оскуола оҕолоругар балыктааһын туһунан тирэх билиилэри тиэрдии, балыктааһыҥҥа сыһыаннаах тыллары быһаарыы. Ити курдук уруокка даҕаны, уруок кэнниттэн даҕаны А.Е. Кулаковскай айымньыларын иитэр суолталарын учуутал бэйэтин тус көрүүтүнэн араастаан туттуон сөп.

Түмүктээн эттэххэ, А.Е. Кулаковскай-Өксөкүлээх Өлөксөй ыччат сиэригэр туһуламмыт айымньыларыгар тирэҕирэн, үөрэнээччилэр чинчийэр үлэлэригэр бэйэлэрин сыанабылларын, санааларын, тус көрүүлэрин бэлиэтииллэр. Бу сүдү суолталаах айымньылар ыччаты үтүө сиэргэ иитэллэр, саха сайдар кэскилин түстүүллэр.

Туһаныллыбыт литература:

1. Саха тылын кылгас быhаарыылаах тылдьыта. Дьокуускай «Бичик», 1994с.

1. Ыал Бии Билиитэ. Дьокуускай, 2001с.
2. Григорьев Л.Н. др. «Саха бастакы суруйааччылара». Якутск, 1998 с.
3. А.Е.Кулаковский. «Якутской интеллигенции», Новосибирск «Наука», 2012 г.
4. Колодезников С.К., Шишигина В.Р. Саха литературата , 8 кылаас. Дьокуускай „Бичик“2003 с.

1. Колодезников С.Д., Шишигина В.Р. «Саха литературата» 8 кылаас. Дьокуускай, «Бичик» 2003 с. [↑](#footnote-ref-2)
2. Григорьев Л.Н. др. «Саха бастакы суруйааччылара». Якутск, 1998 с. [↑](#footnote-ref-3)
3. Саха тылын кылгас быhаарыылаах тылдьыта. Дьокуускай «Бичик», 1994с. [↑](#footnote-ref-4)
4. Ыал Бии билиитэ, Дьокуускай, 2001 [↑](#footnote-ref-5)
5. А.Е.Кулаковский. «Якутской интеллигенции», Новосибирск «Наука», 2012 г. [↑](#footnote-ref-6)